**Plouă**

*Roxana.c*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Gândul meu străbate lumea-n zări albastre, creste sure...

uneori ascultă timpul fluierat de-un tren în gări.

Numai unde-a plâns tristețea până a crescut pădure

nu-l trimit că s-ar întoarce obosit de întrebări.

Atunci plouă în orașul meu cu turle și vitrine.

Oameni singuri beau iluzii-n ceața roză-a unui bar...

Strada-i râu. O trec pe vârfuri zgribulite balerine.

Tace neclintit în ploaie lângă-un zid un solitar...